കൊലപാതക ശ്രമക്കേസിലെ പ്രതി കരിപ്പൂര് സ്വര്ണക്കവര്ച്ച കേസില് പിടിയില് കൊണ്ടോട്ടി: കരിപ്പൂര് സ്വര്ണക്കവര്ച്ചാ കേസില് കൊടുവള്ളി കേന്ദ്രീകരിച്ച് പ്രവര്ത്തിക്കുന്ന ക്വേട്ടഷന് സംഘത്തിലെ ഒരാള് കൂടി പിടിയില്. കൊടുവള്ളി വാവാട് സ്വദേശി കപ്പളംകുഴിയില് മാനു എന്ന മുഹമ്മദ് നിസാബ് 24 നെയാണ് തിങ്കളാഴ്ച്ച പുലര്ച്ചെ കൊണ്ടോട്ടി ഡി.വൈ.എസ്.പി അഷറഫിന്റെ നേതൃത്വത്തിലുള്ള പ്രത്യേക അന്വോഷണ സംഘം പിടികൂടിയത്. സംഭവത്തിന് ശേഷം സ്വന്തം വീട് പൂട്ടി ബോംബെയിലേക്ക് കടന്ന പ്രതി പിന്നീട് തിരിച്ചെത്തി വാവാട് ഒരു മലമുകളിലെ വീട്ടില് ഒളിവില് കഴിഞ്ഞു വരികയായിരുന്നു. നമ്ബറില്ലാത്ത സ്കൂട്ടറിലായിരുന്നു സഞ്ചാരം.പിടിക്കപ്പെടാതിരിക്കാന് സുഹൃത്തുക്കളുടെ മൊബൈലുകളാണ് ഉപയോഗിച്ചിരുന്നത്. 2016 ല് ഇയാളും കൊടുവള്ളിയിലെ മാഫിയാ തലവന് ആപ്പു എന്ന മുഹമ്മദും ഉള്പ്പെടുന്ന സംഘം ഇവരുടെ കുഴല്പ്പണ സ്വര്ണ്ണക്കടത്ത് ഇടപാട് ഒറ്റിക്കൊടുത്തു എന്നു പറഞ്ഞ് കൊടുവള്ളി സ്വദേശിയെ തട്ടിക്കൊണ്ടുപോയി മര്ദ്ദിച്ച് അയാളുടെ കൈവശമുണ്ടായിരുന്ന നാലു ലക്ഷത്തോളം രൂപ തട്ടിയെടുത്ത് വീട്ടില് ഇറക്കി വിട്ടിരുന്നു. അന്ന് രാത്രി കൊടുവള്ളി സ്വദേശിയെ ദുരൂഹ സാഹചര്യത്തില് മണ്ണണ്ണയൊഴിച്ച് കത്തിയനിലയില് ആശുപത്രിയില് എത്തിക്കുകയും ശേഷം മരണപ്പെടുകയും ചെയ്തു. ഈ കേസ് കോടതിയിലാണ്. മറ്റൊരു കൊടുവള്ളി സ്വദേശിയെ കൊലപ്പെടുത്താന് ശ്രമിച്ച കേസും നിസാബിനെതിരെയുണ്ടെന്ന് പൊലിസ് പറഞ്ഞു. കരിപ്പൂര് സ്വര്ണക്കവര്ച്ച കേസ് നടന്ന ജൂണ് 21ന് കരിപ്പൂരില് വിമാനമിറങ്ങിയ പാലക്കാട് സ്വദേശിയെ തട്ടികൊണ്ടു പോയി മഞ്ചേരിയിലെ ഫ്ലാറ്റില്വച്ച് മര്ദ്ദിച്ച സംഭവത്തിലും നിസാബ് പ്രതിയാണ്. ഇയാള്ക്ക് കൊടുവള്ളി കേന്ദ്രീകരിച്ച് പ്രവര്ത്തിക്കുന്ന ലഹരിക്കടത്ത് സംഘങ്ങളുമായും അടുത്ത ബന്ധമുള്ളതായും വിവരം ലഭിച്ചിട്ടുണ്ടെന്നും അന്വേഷണസംഘം പറഞ്ഞു. ഇതുമായി ബന്ധപ്പെട്ടും അന്വേഷണം നടക്കുന്നുണ്ട്. ഇതോടെ കരിപ്പൂര് സ്വര്ണക്കവര്ച്ചയുമായി ബന്ധപ്പെട്ട് അറസ്റ്റിലായവരുടെ എണ്ണം 35 ആയി. കൂടുതല് അന്വോഷണത്തിനും തെളിവെടുപ്പിനുമായി പ്രതിയെ കസ്റ്റഡിയില് വാങ്ങും.